b'\n_START_ARTICLE_\nEdward Burne-Jones\n_START_SECTION_\nBiografija\n_START_PARAGRAPH_\nEdvardas Koulis Bern D\xc5\xbeounsas gim\xc4\x97 1833\xc2\xa0m. rugpj\xc5\xab\xc4\x8dio 28 d. Birmingeme. Jo motina Elizabet mir\xc4\x97 po keli\xc5\xb3 dien\xc5\xb3. T\xc4\x97vas bendravardis Edvardas buvo auksuotojas ir r\xc4\x97m\xc5\xb3 gamintojas. Vienuolikos met\xc5\xb3 E. D\xc5\xbeounsas prad\xc4\x97jo mokytis Birmingemo Karaliaus Edvardo VI vardo mokykloje. 1853 m. jis prad\xc4\x97jo mokytis Ekseterio koled\xc5\xbee Oksforde, kur susitiko ilgamet\xc4\xaf draug\xc4\x85 ir bendradarb\xc4\xaf, dizainer\xc4\xaf Viljam\xc4\x85 Moris\xc4\x85. 1855 m. E. D\xc5\xbeounsas nusprend\xc4\x97 tapti tapytoju. Dailininkas buvo beveik savamokslis, 1856 m. j\xc4\xaf trumpai instruktavo Dant\xc4\x97 Gabrielis Rosetis. Po susitikimo su D. G. Rose\xc4\x8diu E. D\xc5\xbeounsas paliko koled\xc5\xbe\xc4\x85 jo nebaig\xc4\x99s. Ma\xc5\xbedaug tuo metu prad\xc4\x97jo naudoti Bern\xe2\x88\x92D\xc5\xbeounso pavard\xc4\x99 (per bruk\xc5\xa1nel\xc4\xaf). 1858 m. E. Bern-D\xc5\xbeounsas prisijung\xc4\x97 prie Hogarto vardo klubo Oksforde, 1859 m. lank\xc4\x97si Italijoje. 1860 m. ved\xc4\x97 D\xc5\xbeord\xc5\xbeian\xc4\x85 Makdonald. 1862 m. su \xc5\xbemona keliavo antr\xc4\x85 kart\xc4\x85 \xc4\xaf Italij\xc4\x85. J\xc4\xaf r\xc4\x97m\xc4\x97 ir lyd\xc4\x97jo \xc4\xaftakingas Anglijos dail\xc4\x97s kritikas D\xc5\xbeonas Raskinas. Dailininkas k\xc5\xabr\xc4\x97 vitra\xc5\xbeus, dirbo draugo Viljamo Moriso architekt\xc5\xabrinio dizaino firmoje. Jo vitra\xc5\xbe\xc5\xb3 yra Kristaus ba\xc5\xbeny\xc4\x8dioje Oksforde, Vis\xc5\xb3 \xc5\xa0vent\xc5\xb3j\xc5\xb3 ba\xc5\xbeny\xc4\x8dioje Kembrid\xc5\xbee ir Trejyb\xc4\x97s ba\xc5\xbeny\xc4\x8dioje Bostone (Masa\xc4\x8dusetsas, JAV)_NEWLINE_E. Bern-D\xc5\xbeounsas i\xc5\xa1vyst\xc4\x97 nuosav\xc4\x85 tapybos stili\xc5\xb3 vienydamas D. G. Rose\xc4\x8dio \xc4\xaftakot\xc4\x85 prerafaelit\xc5\xb3 dail\xc4\x99 su Italijos klasikin\xc4\x97s tapybos (Filipinas Lipis, Sandras Boti\xc4\x8delis) bruo\xc5\xbeais. 1867 m. dailininkas apsigyveno Fulhamo rajone Londone, The Grange name. Ankstyvojoje k\xc5\xabryboje dailininkas labiau k\xc5\xabr\xc4\x97 pie\xc5\xa1inius, akvareles. Ma\xc5\xbedaug nuo 1875 m. vis daugiau prad\xc4\x97jo skirti d\xc4\x97mesio aliejinei tapybai. 1877 m. jo k\xc5\xabriniai Grosvenor galerijoje susilauk\xc4\x97 s\xc4\x97km\xc4\x97s. Dailininkas i\xc5\xa1populiar\xc4\x97jo ir buvo reprezentuotas 1878 m. Pary\xc5\xbeiaus pasaulin\xc4\x97je parodoje. Tarp garsiausi\xc5\xb3 jo darb\xc5\xb3 \xe2\x88\x92 \xe2\x80\x9eAuksiniai laiptai\xe2\x80\x9c (1880) ir \xe2\x80\x9eKaralius Kofetua ir varguol\xc4\x97\xe2\x80\x9c (1884, abu Teito galerijoje). Didelio formato paveiksl\xc5\xb3 tapyboje jam pad\xc4\x97jo asistentas Thomas Matthews Rooke (1842\xe2\x88\x921942). E. Bern-D\xc5\xbeounsas k\xc5\xabr\xc4\x97 dekoracinius dizainus pianinams, juvelyrikai, teatro kostiumus, iliustracijas ir, kartu su V. Morisu \xe2\x88\x92 gobelenus. 1885 m. dailininkas priimtas \xc4\xaf Karali\xc5\xa1k\xc4\x85j\xc4\x85 akademij\xc4\x85, 1894 m. jam suteiktas baroneto titulas. Dailininkas paruo\xc5\xa1\xc4\x97 87 dizainus 1896 m. V. Moriso leidyklos i\xc5\xa1leistai \xe2\x80\x9eD\xc5\xbeefrio \xc4\x8coserio ra\xc5\xa1tai\xe2\x80\x9c knygai. Edvardas Bern-D\xc5\xbeounsas mir\xc4\x97 1898 m. bir\xc5\xbeelio 17 d. Fulhame, palaidotas Rotingdeno miestelio, kur tur\xc4\x97jo vasarnam\xc4\xaf, kapin\xc4\x97se Ryt\xc5\xb3 Sasekse. Po mirties dailininkas buvo labiau \xc5\xbeinomas savo vitra\xc5\xbe\xc5\xb3 dizainais. Vienas did\xc5\xbeiausi\xc5\xb3 jo vitra\xc5\xbe\xc5\xb3 sukurtas Birmingemo \xc5\xa0v. Pilypo katedroje. Didel\xc4\x97s jo k\xc5\xabrini\xc5\xb3 kolekcijos sukauptos Birmingemo dail\xc4\x97s galerijoje ir Teito galerijoje Londone.'